Ulrik Kragh (V), 2004-11-11:
Der har i perioden siden 1999 været afholdt et grundigt kommissoriearbejde med henblik på en revision af den militære straffelov, den militære retsplejelov, og det fører så også til, at vi skal have en ny militær disciplinarlov.
Det er et grundigt stykke udvalgsarbejde, som er udført med henblik på at revidere det lovgivningsgrundlag, der ligger fra 1973 med enkelte revisioner siden da, men som det er de fleste bekendt, har verden ændret sig væsentligt siden da.
Fru Gudrun Laub er ordfører på henholdsvis L 68 og L 69, der vedrører de strafferetlige elementer og de retlige elementer i den militære straffelov.
Min del af opgaven ligger i at beskrive, hvad der ligger i henhold til L 70, der er den nye militære disciplinarlov.
Ved revisionen af den militære straffelov og retsplejelov gennemføres en opdeling af adfærd, som er strafbar, og adfærd, som er skadelig for disciplinen, og som derfor kan sanktioneres med disciplinarmidler.
De strafbare handlinger reguleres i den militære straffelov og den militære retsplejelov, som Folketinget også skal førstebehandle sammen med L 70.
De militære pligtforsømmelser, som militært personel begår, og som af hensyn til disciplinen skal sanktioneres, reguleres som noget nyt i den nye selvstændige disciplinarlov, som vi har under første behandling.
Disciplinarmidlerne, der kan pålægges, er ved: Undladelse af at efterkomme en tjenstlig ordre fra en overordnet eller en vagt; i ord eller handling at krænke en foranstående eller en vagt; at udsætte en sideordnet for krænkende behandling; at forstyrre den offentlige orden f.eks. ved beruselse; at tilsidesætte sine forpligtelser ved vagt; uberettiget at udeblive fra tjeneste eller tjenestestedet; at bevirke, at ting, der hører til det militære forsvar, bortkommer, ødelægges eller beskadiges, eller i øvrigt at gøre sig skyldig i pligtforsømmelse.
Endvidere kan disciplinarmidler som noget nyt pålægges overordnede og befalingsmænd og officerer, som udøver forskelsbehandling eller chikane, der virker forfølgende, samt hvis en overordnet ikke griber ind over for underordnedes krænkende handlinger over for hinanden.
Disciplinarmidlerne er de hidtil kendte: Tilrettevisning, fremstilling, arbejde og efterøvelse i en del af fritiden, tjeneste uden for orden.
Til forskel fra tidligere er det disciplinarmiddel, der blev kaldt tilbageholdelse på tjenestestedet, afskaffet, og i stedet er der indført et nyt disciplinarmiddel, nemlig disciplinarbøde på op til 10 pct. af bruttoindkomsten.
Når disciplinarmyndigheden undersøger grundlaget for pligtforsømmelsen, vil det typisk kunne foregå via en mundtlig undersøgelse, således at den forsømmendes mulighed for smidigere at kunne forklare sig imødekommes, hvorimod selve disciplinarafgørelsen udfærdiges skriftligt med begrundelse og klagevejledning.
Endelig kan den person, som pålægges en disciplinarstraf, anke afgørelsen til disciplinarchefen, og dennes afgørelse kan yderligere ankes til disciplinarnævnet, som består af en byretsdommer, en af forsvarschefen udpeget repræsentant og en repræsentant for den pålagtes personelorganisation.
Overordnet må det siges, at den nye militære disciplinarlov tilgodeser muligheden for med effektive og smidige midler at opretholde disciplinen og den militære præcision på en robust og relevant måde og til et relevant niveau, samt at det foregår med en acceptabel retssikkerhed for det militære personel.
Med hensyn til disciplinarloven går vi til udvalgsarbejdet med en positiv indstilling til at ville støtte loven, og med hensyn til de to øvrige lovforslag, altså den militære straffelov og den militære retsplejelov, vil fru Gudrun Laub redegøre for Venstres indstilling.